b"\n_START_ARTICLE_\nRichard Adams\n_START_SECTION_\nLiv og virke\n_START_PARAGRAPH_\nHan studerte nyere historie ved Worcester College ved University of Oxford 1938\xe2\x80\x931940 og 1946\xe2\x80\x931953, og arbeidet fra 1948 til 1974 som statstjenestemann. Under krigen tjenestegjorde han i Royal Army Service Corps, som utf\xc3\xb8rte ingeni\xc3\xb8r- og logistikkoppgaver for Royal Air Force i Midt\xc3\xb8sten og Europa. Han debuterte som forfatter i 1972, og fra 1974 var han forfatter p\xc3\xa5 full tid._NEWLINE_Han ble valgt til medlem av Royal Society of Literature i 1975. Han var president i Royal Society for the Prevention of Cruelty to Animals i 1982. Sammen med naturforskeren Ronald Lockley gjennomf\xc3\xb8rte han i 1981 en reise gjennom Antarktis, og skrev en bok fra reisen. Han hadde tidligere samarbeidet med Lockley om naturskildringene i Watership Down._NEWLINE_Han bodde i Whitchurch, i samme egn som han vokste opp. Han var gift med Elizabeth; paret fikk to d\xc3\xb8tre.\n_START_SECTION_\nB\xc3\xb8ker\n_START_PARAGRAPH_\nDebuten med Watership Down var et gjennombrudd, og boka fikk stor utbredelse. Skildringen av kaninenes reise fra en truet skog til et tryggere sted er en antropomorf fortelling hvor kaninene har menneskelige egenskaper, og dertil har sitt eget spr\xc3\xa5k, mytologi og historie. Boka kan leses fra mange synsvinkler; b\xc3\xa5de som naturskildring og som en effektiv men tradisjonell maskulin heltefortelling og eventyrreise (\xc2\xaba classic example of the male-oriented 'quest' book, with a highly conventional range of characters\xc2\xbb). Boka er filmet to ganger, som animasjonsfilm for kino i 1978 og som tv-serie i 1999-2001. Den er ogs\xc3\xa5 bearbeidet for teater og som videospill._NEWLINE_Adams' senere b\xc3\xb8ker har ikke hatt samme gjennomslagskraft som debuten. Han har skrevet fantasyb\xc3\xb8ker, barneb\xc3\xb8ker med historiske og antropomorfe tema og dyrefortellinger. En av romanene, Traveller skildrer den amerikanske borgerkrigen fra synsvinkelen til general Robert E. Lees hest._NEWLINE_P\xc3\xa5 norsk finnes Flukten til Watership (1972, oversatt 1978), barnediktsamlingen Tiger-turen (The Tyger Voyage 1976, oversatt 1976) og romanene Pesthundene (The Plague Dogs 1977, oversatt 1980) og Piken i husken (The girl in a swing 1980, oversatt 1989)._NEWLINE_I tillegg til Watership Down er ogs\xc3\xa5 to andre av Adams' romaner filmatisert: The Plague Dogs i 1982 og The girl in a swing i 1988."